Justisminister Anders Anundsen (Frp) vurderte å instruere politiet i en enkeltsak som mulla Krekar-saken. - Dette viser Anundsens egentlige hensikter, sier lederen for Stortingets kontrollkomité.

OSLO (TV 2): Justisminister Anders Anundsen (Frp) har hele tiden hevdet at instruksen som førte til politiets vedtak om å tvangsbosette mulla Krekar, er en generell instruks, som ikke ble laget for å løse regjeringens Krekar-problem.

Men interne saksdokumenter fra Justisdepartementet viser at Anundsen likevel åpnet for å instruere politiet i en enkeltsak som Krekar-saken.

Åpnet for å «instruere politiet i en enkeltsak»

Det er altså politiet som fattet vedtaket om å sende mulla Krekar til Kyrksæterøra, basert på den generelle instruksen fra Justisdepartementet. Anders Anundsen har flere ganger gjentatt at instruksen ikke var laget spesielt for Krekar.

Men i et internt dokument fra 29. august i fjor, kommer det frem at Anundsen selv vurderte å overstyre politiet og instruere dem i en enkeltsak.

I dokumentet, som er sendt fra politiavdelingen i Justisdepartementet til politisk ledelse, står det:

« Politisk ledelse har reist spørsmål om det er mulig å instruere politiet i enkeltsak om å pålegge meldeplikt og/eller bestemt oppholdssted av utlending som anses som en trussel mot grunnleggende nasjonale interesser, men som inntil videre er vernet mot retur».

Dernest spurte politisk ledelse om det også er mulig å gi «en generell instruks om at alle som anses som en trussel mot grunnleggende nasjonale interesser».

Dokumentet var i utgangspunktet unntatt offentlighet på grunn av dets interne art, men men gjennom en innsynsbegjæring har det lykkes TV 2 å få tilgang til flere dokumenter fra arbeidet med den mye omtalte instruksen.

VG og NRK har også fått tilgang til og omtalt disse dokumentene.

Les hele dokumentet her.

Nei fra eget embetsverk

I svaret fra politiavdelingen får justisministeren og de andre medlemmene i departementets politiske ledelse klart svar om at de ikke har anledning til å instruere politiet i enkeltsaker.

Juristene i Justisdepartementet skrev dette til sin egen statsråd:

«Det er ikke adgang til å instruere om tvangsmiddelbruk i enkeltsak hvor vedtak er truffet med grunnlag i grunnleggende nasjonale interesser/utenrikspolitiske hensyn».

Kolberg: - Dette viser Anundsens egentlige hensikter

Lederen for Stortingets kontroll- og konstitusjonskomité, Martin Kolberg (Ap), mener dokumentene viser hva som var Anders Anundsens mål med instruksen.

- Han har spurt om en instruks for enkeltpersoner, og dette viser hva som var hans egentlige hensikter, sier Martin Kolberg til TV 2.

Kolberg reagerer sterkt på at justisministeren faktisk spurte sine egne jurister om muligheten til å instruere politiet i enkeltsaker.

- Det er ikke noe å spørre om, vi politikere vet at vi ikke kan gjøre slike ting, fastslår Kolberg.

Ville detaljstyre oppholdssted

Det er nemlig flere dokumenter som viser hvordan politisk ledelse i Justisdepartementet ønsket å detaljstyre tvangsbosted.

Tidligere statssekretær i departementet, Himanshu Gulati, skriver i en kommentar 1. september i fjor at han gjerne vil vite så mye som mulig om hvordan departementet selv kan fastsette tvangsbosted i enkeltsaker.

« Er det mulig å gi noen nærmere føringer for hvor disse personene skal pålegges opphold? Jeg skjønner at det kan være problematisk å begrunne, men er det noe i veien for at man feks kan instruere om at det i slike tilfeller skal pålegges et bestemt oppholdssted som skal være utenfor de store byene? (litt mer detaljert spesifisert i instruks selvsagt) »

Les hele dokumentet her.

Justisministeren utilgjengelig for kommentar

Justisminister Anders Anundsen befinner seg i kveld på EUs justisministermøte i Riga og har ikke vært tilgjengelig for kommentar.

Tidligere statssekretær i Justisdepartementet, Himanshu Gulati (nå statssekretær ved Statsministerens kontor), skriver i en SMS at han alle spørsmål om dokumentene må rettes til Justisdepartementet.

- Ettersom jeg ikke lenger er i Justisdepartementet, og dette er et internt dokument fra departementet, må spørsmål om dette rettes til Justisdepartementet, skriver Gulati i en SMS til TV 2.